## El Palau de Congressos de Peníscola acull la representació de ‘Princeses, cavallers i dracs’

*** L’obra, que es podrà vore el diumenge 13 d’abril, a les 19.00 hores, posa com a protagonista la ‘generació de vidre’
* El Principal de Castelló oferix teatre familiar amb el premiat espectacle de marionetes *Historia de lana***

El Palau de Congressos de Peníscola, espai de l’Institut Valencià de Cultura, acull el diumenge 13 d’abril, a les 19.00 hores, la representació de l’obra *Princeses, cavallers i dracs. El dia que deixàrem de ser xiquets*.

La peça teatral, dirigida per Jerónimo Cornelles, ens situa en una visita extraescolar a un museu que acaba amb el llançament d’una beguda al quadro *Sant Jordi matant el drac*.

L’obra pren com a punt de partida l’incident amb eixe quadro de Bernat Martorell per a abordar no només les figures de princeses, cavallers i dracs en el context del segle XXI, sinó també per a examinar les problemàtiques específiques de la generació de jóvens nascuts entre 1995 i 2010. Esta és una generació nativa digital que sovint es denomina ‘de vidre’.

*Princeses, cavallers i dracs* és un text escrit després de diverses trobades entre alumnes, professors i tot l’equip artístic que conforma el projecte. El resultat és un treball que mescla la realitat de les vivències de jóvens entre 14 i 18 anys, que van participar en el procés de creació junt amb els seus professors, i la ficció generada pels dos autors del projecte.

L’espectacle, que mescla música en directe, teatre i art audiovisual, dona veu a aquells que normalment no la tenen per a parlar dels mites existents al voltant de ‘la generació de vidre’. Les entrades, amb un preu de 10 euros, es poden adquirir en taquilla i en la web [ivc.gva.es](https://ivc.gva.es/).

***Historia de lana*, en el Principal de Castelló**

D’altra banda, l’Institut Valencià de Cultura programa, el diumenge 13 d’abril, a les 18.00 hores, en el Teatre Principal de Castelló, l’espectacle familiar *Historia de lana*.

L’obra, que ha aconseguit diversos premis en la Fira de Titelles de Lleida 2024, ens mostra un moment aleatori en la vida d’una persona que transita entre la fantasia i la realitat, a on descobrix un món que estava ocult en la part més profunda de la seua quotidianitat.

*Historia de lana* és un conte fantàstic que inclou elements com el clown, la innovació i marionetes mogudes pel vent. A més, una pianista en viu i diverses projeccions convidaran que el públic deixe volar la seua imaginació.

L’espectacle està dirigit a un públic major de 4 anys. Les entrades tenen un preu de 4 euros i poden adquirir-se en taquilles i en la web [ivc.gva.es](https://ivc.gva.es/).

Fecha: 11/04/2025